钦定古今图书集成/明伦汇编/氏族典/第326卷 > 《廖用贤尚友录》 > 游肇
## 钦定古今图书集成/明伦汇编/氏族典/第326卷 > 《廖用贤尚友录》 > 游肇

按《魏书游明根传》：“新泰伯明根卒，子肇袭爵。肇字伯
始，高祖赐名焉。幼为中书学生，博通经史。高祖初，为
内秘书侍御中散。司州初建，为都官从事，转通直郎，
秘阁令，迁散骑侍郎、典命中大夫，迁太子中庶子。肇
谦素敦重文雅，以父老求解官扶侍，高祖欲令遂禄
养，乃出为本州南安王祯镇北府长史。王薨，复为高”
阳王雍镇北府长史。历佐二王，甚有声迹。以父忧解
任。景明末，征授黄门侍郎，迁散骑常侍，转太府卿，徙
廷尉卿。持法仁平，断狱务于矜恕。迁侍中。肃宗即位，
迁中书令、光禄大夫，出为使持节，加散骑常侍、镇东
将军、相州刺史，有惠政。征为太常卿，迁尚书右仆射。
及领军元乂之废，灵太后将害太傅、清河王怿，乃集
公卿会议其事。于时群官莫不失色顺旨，肇独抗言
以为不可，终不下署。正光元年卒，谥文贞。